Document ID: /roh_data/filtered/fineweb-2-filterrobots_roh.jsonl.gz/68010

Venderdi suentermezdi è in team dal corp svizzer per agid umanitar sgulà en Grezia. Il team prepara e coordineschan l’agid per stizzar ils incendis cun las autoritads al lieu. Sonda suondan dapli persunas e trais Super Pumas da l’armada sgolan vers Athen. Las operaziuns dal team svizzer per stizzar ils fieus cumenzan la dumengia.
La Svizra trametta agid sin dumonda da la Grezia. La Grezia cumbatta cun la pli gronda unda da chalurs dapi 30 onns. Quella unda chaschuna fieus gronds en differentas regiuns. Per gronda part èn ils fieus ord controlla. Vischnancas entiras e millis persunas han stuì vegnir evacuadas e pervi dals fieus croda ora l’electricitad en adina dapliras parts dad Athen.
Era la Tirchia e l’Italia cumbattan cun incendis gronds, ed era en quels pajais èn persunas vegnidas evacuadas. Las chalurs na paran betg da prender ina fin, era per ils proxims dis vegnan spetgadas temperaturas sur 40 grads.